WHAUP คาดปีนี้เซ็นติดตั้งโซลาร์รูฟ 25MW หลังครึ่งปีแรก COD เกินเป้า
WHAUP คาดปีนี้เซ็นติดตั้งโซลาร์รูฟ 25MW หลังครึ่งปีแรก COD เกินเป้า เปิดแผนครบ 100MW ใน 5 ปี 
WHAUP คาดปีนี้เซ็นติดตั้งโซลาร์รูฟ 25MW หลังครึ่งปีแรก COD เกินเป้า
11 ก.ย. 2562

นายวิเศษ จูงวัฒนา ประธานเจ้าหน้าที่บริหาร บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP เปิดเผยว่า บริษัทได้เซ็นสัญญาร่วมกับบริษัท เอสเอไอซี มอเตอร์-ซีพี จำกัด (SAIC MOTOR-CP) ในช่วงต้นไตรมาส 2/62 เพื่อดำเนินการติดตั้งระบบผลิตไฟฟ้าจากพลังงานแสงอาทิตย์บนหลังคาที่จอดรถ (Solar Carpark) ขนาดกำลังผลิตติดตั้งรวม 4.88 เมกะวัตต์ (MW) บนพื้นที่หลังคาลานจอดรถ รวม 31,000 ตารางเมตร หรือจอดรถได้ประมาณ 2,000 คัน ของโรงงานผลิตรถยนต์ MG ในนิคมอุตสาหกรรมดับบลิวเอชเอ อีสเทิร์นซีบอร์ด 2  (WHA ESIE 2) มีอายุสัญญา 20 ปี
โดยคาดว่าโครงการนี้จะแล้วเสร็จภายในไตรมาส 1/63 และจะเป็นโครงการ Solar Carpark มีขนาดใหญ่ที่สุดในประเทศ ส่งผลให้บริษัทมีรายได้จากโครงการดังกล่าว เฉลี่ย 20 ล้านบาท/ปี ตลอดอายุสัญญา 20 ปี
“การติดตั้งโครงการ SAIC MOTOR-CP Solar Carpark นั้น ทาง WHAUP จะให้ทางบริษัท WHA Solar จำกัด หรือ WHASL ซึ่งเป็นบริษัทย่อย เป็นผู้ดำเนินการรับผิดชอบด้านการลงทุนติดตั้ง โครงหลังคาลานจอดรถ และระบบผลิตไฟฟ้าจากแสงอาทิตย์  การออกแบบ ดำเนินการด้านวิศวกรรมติดตั้ง และก่อสร้าง ซึ่งใช้งบลงทุนประมาณ 175 ล้านบาท พร้อมทั้งยังดูแลในด้านการขอใบอนุญาต และยังมีการบำรุงรักษาหลังการติดตั้งให้อย่างครบวงจร ทำให้ลูกค้ามีความเชื่อมั่นในศักยภาพ ความเชี่ยวชาญในประสบการณ์ของทีมบุคลากรที่มีความเป็นมืออาชีพในการให้บริการลูกค้าโรงงานอุตสาหกรรม ด้านพลังงานและสาธารณูปโภค และในขณะเดียวกัน ยังสามารถช่วยประหยัดพลังงานให้กับลูกค้า ด้วยเช่นเดียวกัน”นายวิเศษ กล่าว
โดยปัจจุบันมีกลุ่มลูกค้า สนใจติด Solar Rooftop จำนวนมาก ทั้งลูกค้าในนิคมอุตสาหกรรมของดับบลิวเอชเอ กรุ๊ปและกลุ่มลูกค้านอกนิคมอุตสาหกรรม ซึ่งบริษัทอยู่ระหว่างการเจรจาในกลุ่มลูกค้าดังกล่าว ในขณะเดียวกันในช่วงครึ่งปีแรกที่ผ่านมา บริษัทมีลูกค้าที่เซ็นสัญญาติดตั้ง Solar Rooftop เกินกว่าเป้าที่วางไว้ จากเดิมที่ตั้งเป้าไว้ที่ 15 เมกะวัตต์ ทำให้บริษัทปรับเป้าใหม่
ทั้งนี้มั่นใจว่าปีนี้ จะติดตั้ง Solar Rooftop ได้ 25 เมกะวัตต์ และหากรวมกับ Solar Rooftop เดิมที่มีติดตั้ง และดำเนินการในเชิงพาณิชย์ (COD) ไปแล้วกว่า 10 เมกกะวัตต์ในช่วงที่ผ่านมา ทำให้ในปี 2562 นี้  WHAUP จะมี Solar Rooftop รวมทั้งหมด 35 เมกกะวัตต์ และคาดว่า ภายใน 5 ปี (ปี 61-65) WHAUP จะมีการให้บริการติดตั้ง Solar Rooftop จำนวน 100 เมกะวัตต์ อย่างแน่นอน
โดยปัจจุบันบริษัทมีโครงการผลิตไฟฟ้าพลังงานแสงอาทิตย์ ทั้งที่เริ่มดำเนินการผลิตไฟฟ้าเชิงพาณิชย์ ไปแล้วและอยู่ระหว่างดำเนินการติดตั้งทั้งหมดจำนวน 30.7 เมกะวัตต์ โดยโครงการที่อยู่ระหว่างติดตั้ง 21.2 เมกะวัตต์ ตามแผนจะทยอยเปิดดำเนินการผลิตไฟฟ้าเชิงพาณิชย์ (COD) ในไตรมาส 3/62 ถึงไตรมาส 1/63 ซึ่งเป็นการแสดงให้เห็นถึงศักยภาพการให้บริการ และความสนใจของกลุ่มลูกค้าในนิคมอุตสาหกรรมซึ่งให้ความสนใจพลังงานที่เป็น Green Energy สามารถช่วยลดต้นทุน ประหยัดพลังงาน และรักษาสิ่งแวดล้อมมากขึ้น